Lesings opgeskort weens studentebetogingsOntstoke studente het twee busse by die Kaapse Skiereiland Universiteit vir Tegnologie (KSUT) aan die brand gesteek. (Foto: Tsepo/Twitter) Lesings is die afgelope week by verskeie universiteite opgeskort te midde van voortgesette studentebetogings. Dit kom nadat die Suid-Afrikaanse Unie van Studente (SAUS) vroeër vandeesweek ŉ oproep gedoen het dat bedrywighede by alle universiteite landswyd tot stilstand gedwing moet word totdat die regering gehoor gee aan studente se eise vir finansiële steun en akkommodasie. Van die betogings het ook geweldadig geraak. By die Durban Universiteit vir Tegnologie is ŉ 20-jarige student doodgeskiet en by Wits het studente op ŉ eetstaking gegaan. Studente is grootliks ontevrede oor die universiteite se hantering van agterstallige skuld, asook ŉ gebrek aan finansiering deur die nasionale finansiële hulpskema vir studente (NSFAS). Daar is ook ontevredenheid rakende behuising en vervoer. Tshwane Universiteit vir Tegnologie Die Tshwane Universiteit vir Tegnologie (TUT) het sy lesings Woensdag tydelik opgeskort weens die voortgesette studentebetogings. Lesings op verskeie kampusse van dié universiteit, onder andere Pretoria, Arcadia, Soshanguve, Ga-Rankuwa, eMalahleni, Mbombela en Polokwane, sal nie vandag plaasvind nie. Volgens Willa de Ruyter, woordvoerder van TUT, is die veiligheid van personeel, studente en infrastruktuur ’n prioriteit vir die universiteit. Daarom het die universiteitsbestuur besluit om klasse eerder tydelik op te skort. De Ruyter verduidelik dat die studente ontevrede is oor kwessies wat op ŉ nasionale vlak hanteer moet word. Die universiteitsbestuur se hande is grootliks afgekap omdat kwessies soos NSFAS-betaling by NSFAS berus. Volgens De Ruyter is ŉ versoek aan die regering gerig om hulp te verleen dat studente so gou as moontlik kan terugkeer en lesings hervat kan word. Van die kwessies is onder meer studente-akkommodasie en toelae vir boeke, maaltye en vervoer. “NSFAS het die reëls verander. Daarom is daar sekere studente wat toelae voor 2018 ontvang het. Studente wat ná 2018 studeer, kry dus nie dieselfde toelae nie. Daarom die ongelukkigheid,” verduidelik De Ruyter. TUT monitor tans die situasie op sy kampusse. Kaapse Skiereiland Universiteit vir Tegnologie Ontstoke studente het gisteraand twee busse op die Kaapse Skiereiland Universiteit vir Tegnologie (KSUT) se Athlone-kampus aan die brand gesteek. Die administrasiegebou is ook met klippe bestook. Altesaam 21 verdagtes, vermoedelik studente, is gisteraand buite die kampus in hegtenis geneem. Die polisie ondersoek die voorval. Volgens Lauren Kansley, woordvoerder van KSUT, is klasse egter nié Woensdag opgeskort soos deur sommige media berig nie. “Pogings om die universiteit se deure te sluit, lesings te ontwrig en eiendom te beskadig is nié die antwoord op doeltreffende gesprekvoering nie,” het die KSUT in ŉ verklaring gesê. Durban Universiteit vir Tegnologie African News Agency berig dat klasse eers Maandag by die Durban Universiteit vir Tegnologie (DUT) hervat sal word. Dít volg nadat klasse verlede week tydelik opgeskort is na die dood van ŉ student naby dié universiteit se Steve Biko-kampus. Mlungisi Madonsela (20) is doodgeskiet tydens ŉ onderonsie met ŉ privaat veiligheidswag. Madonsela is naby die administrasiegebou by die kampus geskiet. Die voorval het plaasgevind te midde van gewelddadige betogings deur studente as gevolg van betalings van NSFAS en studenteregistrasies wat sloer. “Die besluit is deur die uitvoerende bestuurskomitee en die uitvoerende komitee van die senaat geneem,” het die universiteit in ŉ verklaring gesê. Die senaat het gevolglik besluit dat elke fakulteit en akademiese departement van die universiteit ’n opvangprogram moet implementeer om die tyd in te haal wat weens die betogings verlore gegaan het.